MRK is bevooroordeeld in Etzebeth-saak – VF PlusSiya Kolisi en Eben Etzebeth – albei die Bokke se leiers dalk nie teen Italie beskikbaar nie. Die uitlatings van adv. Buang Jones, nasionale hoof van die Menseregtekommissie (MRK) se regsafdeling, Donderdag oor Eben Etzebeth se beweerde gebruik van haatspraak, is uiters voortydig en bevooroordeeld, sê die VF-Plus. Jones het Donderdag tydens ’n gemeenskapsvergadering in Langebaan gesê die MRK wil ŉ voorbeeld van Etzebeth maak. “Ons wil aan ander rassiste wys dat die k- of h-woord pynlik en skadelik is en bruin mense verontmenslik”. Jones moes Donderdag die gemeenskap op hoogte bring van die vordering van hul ondersoek na ’n voorval in Augustus waartydens Etzebeth en ’n groep mense wat saam met hom was, na bewering vir Enver Wilsnacht en Shiyaad Smith aangerand en rassistiese aanmerkings toegesnou het. Die MRK het Vrydag in die gelykheidshof begin met regstappe teen Etzebeth. Die Suid-Afrikaanse Rugbyunie het intussen aangedui dat hulle ŉ interne ondersoek na die voorval begin het. “Die MRK is, soos deur Jones ook bevestig, veronderstel om sy werk sonder begunstiging te doen, tog blyk dit Etzebeth is reeds deur die MRK skuldig bevind, voordat hy ŉ geleentheid gekry het om homself te verdedig,” sê dr. Pieter Groenewald, leier van die VF Plus. Dr. Pieter Groenewald. (Foto: VF Plus) “Die VF Plus veroordeel alle vorme van rassisme van enige lid van die samelewing. Die MRK toon egter tans duidelik dubbele standaarde deur die Etzebeth-aangeleentheid met die uiterste dringendheid te hanteer. Dít terwyl ander klagtes, soos dié teen die leier van die BLF, Andile Mngxitama, oor sy rassistiese uitsprake en haatspraak, hoegenaamd nie met dieselfde graad van dringendheid hanteer is nie.” Groenewald sê die MRK behoort Etzebeth toe te laat om na afloop van die Rugbywêreldbeker-toernooi terug te keer en ŉ billike geleentheid te gun om homself teen die bewerings van haatspraak te verdedig. “Die MRK is veronderstel om die menseregte van alle Suid-Afrikaners te verdedig, ook dié van Etzebeth.” Dit is uiters onverantwoordelik en onaanvaarbaar van die MRK om openlik bevooroordeeld op te tree deur Etzebeth vooraf in die media en op openbare vergaderings as skuldig te brandmerk, aangesien hy nog nie skuldig bevind is nie en daarom onskuldig is totdat andersins bevind word.